ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

....นายเซเว่น
...l...ฟิตจริงๆ สำหรับ สถิตย์ ลิ่มพงศ์พันธุ์ ปลัดกระทรวงการคลัง ออกไอเดียเด็ดมอบนโยบายการทำงานให้กับข้าราชการกระทรวงว่าต้อง FIT โดยมาจาก Firm ต้องมีความมั่นคง Innovative ต้องทันสมัย และ Transparent ต้องโปร่งใส โดยปลัดคลังมั่นใจว่าทำได้ FIT จะทำให้กระทรวงการคลังเป็นเสาหลักทางเศรษฐกิจ ผลักดันให้สังคมไทยมีความสมดุลทั้งด้านเศรษฐกิจและสังคม
...l...มั่น พัธโนทัย รมช.คลัง ได้ฤกษ์ เดินทางตรวจเยี่ยมมอบนโยบายแก่ผู้บริหารกรมสรรพสามิต กรมธนารักษ์ และกรมบัญชีกลาง หน่วยงานในการกำกับดูแล โดยจะสานต่อนโยบายของรัฐมนตรีคนเก่าทำอะไรไว้ ก็จะทำต่อไป ไม่ว่าจะเป็นเรื่องที่ราชพัสดุ 1 ล้านไร่ ทั้งหมดนี้จะเน้นทำที่มีอยู่แล้วให้ดี ไม่ได้มีนโยบายใหม่
...l...อยู่ดีๆ ก็มีชื่อ อำพน กิตติอำพน เลขาธิการสำนักงานคณะกรรมการพัฒนาการเศรษฐกิจและสังคมแห่งชาติ (สศช.) มาเป็นปลัดคลังคนใหม่แทนนายสถิตย์ ที่จะเกษียณอายุในเดือน ก.ย.นี้ โดยก่อนหน้านี้ ชื่อ ดร.กบ ข้ามห้วยมาเป็นปลัดคลังหลายครั้ง ตั้งแต่รัฐบาลขั้วอำนาจเก่าก็พยายามดันมานั่งคุมในกระทรวงนี้ 
...l...อย่างไรก็ดี วงในกระทรวงการคลังมั่นใจว่าปลัดคลังคนใหม่ยังเป็นคนใน โดยเต็งหนึ่งหนีไม่พ้น วินัย วิทวัสการเวช อธิบดีกรมสรรพากร ส่วนเต็งสอง สาม สี่ ห้า ก็ล้วนแต่เป็นลูกหมอสายกรมสรรพากรทั้งนั้น 
...l...แต่นาทีนี้ไม่รู้ว่า ดร.กบ เซ็งหรือเปล่า เพราะมีชื่อไปโผล่ในโผตำแหน่งนั้นตำแหน่งนี้เต็มไปหมด แต่ไม่ยักมีในโผปลัดกระทรวงเกษตรฯ แฮะ 
...l...กลุ่มธนาคารไทยพาณิชย์ คว้ารางวัลแบรนด์ที่เชื่อมั่นได้ระดับโกลด์ใน 3 หมวดจาก Reader’s Digest ได้แก่ “ธนาคาร” “บัตรเครดิตที่ออกโดยธนาคาร” และ “บริษัท/กองทุนเพื่อการลงทุน” ซึ่งมาจากการสำรวจความพึงพอใจของผู้บริโภคที่มีต่อแบรนด์ที่ชอบและเชื่อมั่นใน 6 ด้านคือ ความน่าเชื่อถือ คุณภาพของแบรนด์ คุณค่า ความเข้าใจในความต้องการของผู้บริโภค นวัตกรรม และความรับผิดชอบต่อสังคม ความสำเร็จดังกล่าวสะท้อนถึงความไว้วางใจ และความเชื่อมั่นของผู้บริโภคที่มีต่อผลิตภัณฑ์และบริการทางการเงินของกลุ่มธนาคารอย่างต่อเนื่อง